[pic] | EUROOPA ÜHENDUSTE KOMISJON |

Brüssel 19.6.2007

KOM(2007) 338 lõplik

Ettepanek

NÕUKOGU MÄÄRUS

millega muudetakse nõukogu määrust (EÜ) nr 234/2004, milles käsitletakse teatavaid piiranguid Libeeria suhtes

(komisjoni esitatud)

SELETUSKIRI

1. Määrusega (EÜ) nr 234/2004, mis käsitleb Libeeriat, rakendatakse keeldu teatavate teenuste pakkumise suhtes, mis on seotud relvade ja sõjavarustusega, ning keeldu töötlemata teemantide Libeeriast importimise suhtes vastavalt ühisseisukohtadele 2006/31/ÜVJP ja 2006/518/ÜVJP ning kooskõlas ÜRO Julgeolekunõukogu resolutsiooniga nr 1521 (2003) ning kõigi edasiste asjakohaste resolutsioonidega, millega uuendatakse ja muudetakse piiranguid Libeeria suhtes.

2. 20. detsembri 2006. aasta resolutsiooniga nr 1731 (2006) otsustas ÜRO Julgeolekunõukogu muu hulgas, et relvi käsitlevaid meetmeid ei kohaldata mittesurmava sõjavarustuse suhtes (v. a mittesurmavad relvad ja laskemoon), mis on mõeldud kasutamiseks ainult nendele Libeeria valitsuse armee- ja politseijõudude liikmetele, keda on põhjalikult kontrollitud ja kes on saanud väljaõppe alates 2003. aasta oktoobrist, kui ÜRO missiooni Libeerias alustati, ja millest on eelnevalt teavitatud resolutsiooni nr 1521 (2003) lõikega 21 asutatud komiteed.

3. Seda erandit relvaembargost kohaldatakse ka seonduva rahalise toetuse suhtes ja seega tuleks nõukogu määrust (EÜ) nr 234/2004 vastavalt muuta.

4. Määrusega (EÜ) 234/2004 määratakse riiklikele asutustele teatavad ülesanded ja kõnealustest asutustest teavitamine tuleb üle vaadata, et lahendada teatavad probleemid seoses asutustega Euroopa territooriumil, kelle välissuhete eest liikmesriik vastutab.

5. Käesoleva ettepanekuga asendatakse komisjoni 31. jaanuari 2007. aasta ettepanek KOM(2007) 40.

Ettepanek

NÕUKOGU MÄÄRUS

millega muudetakse nõukogu määrust (EÜ) nr 234/2004, milles käsitletakse teatavaid piiranguid Libeeria suhtes

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikleid 60 ja 301,

võttes arvesse 12. veebruari 2007. aasta ühisseisukohta 2007/93/ÜVJP, millega uuendatakse ja muudetakse teatavaid Libeeria suhtes kehtestatud piiravaid meetmeid,[1]

võttes arvesse komisjoni ettepanekut

ning arvestades järgmist:

6. 10. veebruari 2004. aasta ühisseisukohas 2004/137/ÜVJP, mis käsitleb Libeeria vastu suunatud piiranguid,[2] sätestati nende meetmete rakendamine, mis on kehtestatud ÜRO Julgeolekunõukogu resolutsiooniga nr 1521 (2003), mis käsitleb Libeeriat, sealhulgas relvaembargot ja Libeeriale sõjalise tegevusega seotud tehnilise ja rahalise abi andmise keelustamist.

7. Kooskõlas ÜRO Julgeolekunõukogu resolutsioonidega nr 1647 (2005), 1683 (2006), 1689 (2006) ja 1731 (2006) kinnitati ühisseisukohtadega 2006/31/ÜVJP,[3] 2006/518/ÜVJP[4] ja 2007/93/ÜVJP ühisseisukohas 2004/137/ÜVJP esitatud piirangute täiendavat pikendamist ja sätestati teatavad muudatused.

8. Nõukogu määrusega (EÜ) nr 234/2004[5] keelustatakse sõjalise tegevusega seotud tehnilise ja finantsabi andmine Libeeriale ja töötlemata teemantide import Libeeriast.

9. Libeerias toimunud arengut silmas pidades võttis ÜRO Julgeolekunõukogu 20. detsembril 2006. aastal vastu resolutsiooni nr 1731 (2006), millega uuendati piiravaid meetmeid, mis on sätestatud ÜRO Julgeolekunõukogu resolutsiooniga nr 1521 (2003), ja otsustati, et relvi käsitlevaid meetmeid ei kohaldata mittesurmava sõjavarustuse suhtes (v. a mittesurmavad relvad ja laskemoon), mis on mõeldud kasutamiseks ainult nendele Libeeria valitsuse armee- ja politseijõudude liikmetele, keda on põhjalikult kontrollitud ja kes on saanud väljaõppe alates 2003. aasta oktoobrist, kui ÜRO missiooni Libeerias alustati, ja millest on eelnevalt teavitatud resolutsiooni nr 1521 (2003) lõikega 21 asutatud komiteed.

10. Ühisseisukohas 2007/93/ÜVJP sätestatakse täiendav erand, mis hõlmab nimetatud varustust ja esitab üleskutse meetmete võtmiseks ühenduse tasandil.

11. On otstarbekas muuta nõukogu määrust (EÜ) nr 234/2004 seoses pädevatest asutustest teavitamisega.

12. On asjakohane anda muudatusele tagasiulatuv jõud alates kuupäevast, mis järgnes ÜRO Julgeolekunõukogu resolutsiooni nr 1731 (2006) vastuvõtmisele.

13. Seetõttu tuleks määrust (EÜ) 234/2004 vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 234/2004 muudetakse järgmiselt:

(a) Artikkel 3 asendatakse järgmisega:

„Artikkel 3

14. Erandina artiklist 2 võivad teenuseosutaja asukohaliikmesriigi pädevad asutused, mis on määratletud I lisas loetletud veebilehtedel, lubada:

(a) anda tehnilist abi, rahastada ja anda finantsabi seoses:

(i) relvade ja nendega seotud materjalidega, kui selline abi või teenused on ette nähtud üksnes ÜRO missiooni Libeerias toetuseks või sellele kasutamiseks, või

(ii) takistamatuks operatiivkasutuseks mõeldud relvade ja laskemoonaga, mis on erijulgeolekutalituse käsutuses ning mis on antud ÜRO Julgeolekunõukogu resolutsiooni 1521(2003) lõikega 21 moodustatud komitee heakskiidu alusel selle talituse liikmetele õppeotstarbel enne 13. juunit 2006;

(b) rahastada ja anda rahalist abi seoses:

(i) relvade ja nendega seotud materjalidega, mis on mõeldud üksnes Libeeria armee ja politsei rahvusvahelise väljaõppe ja reformiprogrammide toetamiseks ning nende käigus kasutamiseks, tingimusel et ÜRO Julgeolekunõukogu resolutsiooni nr 1521(2003) lõikega 21 moodustatud komitee on kõnealuste relvade ja nendega seotud vahendite ekspordi, müügi, tarne või ümberpaigutuse heaks kiitnud,

(ii) üksnes humanitaar- või kaitseotstarbeks ettenähtud mittesurmava sõjavarustusega, tingimusel et ÜRO Julgeolekunõukogu resolutsiooni nr 1521(2003) lõikega 21 asutatud komitee on kõnealuse varustuse ekspordi, müügi, tarne või ümberpaigutuse heaks kiitnud, või

(iii) relvade ja laskemoonaga, mis on mõeldud kasutamiseks nendele Libeeria valitsuse armee- ja politseijõudude liikmetele, keda on põhjalikult kontrollitud ja kes on saanud väljaõppe alates 2003. aasta oktoobrist, kui ÜRO missiooni Libeerias alustati, tingimusel et ÜRO Julgeolekunõukogu resolutsiooni 1521(2003) lõikega 21 moodustatud komitee on kõnealuste relvade või laskemoona ekspordi, müügi, tarne või ümberpaigutuse heaks kiitnud,

(iv) mittesurmava sõjavarustusega (v. a relvade ja laskemoonaga), mis on mõeldud kasutamiseks ainult nendele Libeeria valitsuse armee- ja politseijõudude liikmetele, keda on põhjalikult kontrollitud ja kes on saanud väljaõppe alates 2003. aasta oktoobrist, kui ÜRO missiooni Libeerias alustati, tingimusel et ÜRO Julgeolekunõukogu resolutsiooni 1521(2003) lõikega 21 asutatud komiteed on kõnealuse sõjavarustuse ekspordist, müügist, tarnest või ümberpaigutusest teavitatud.

15. Luba ei anta tegevuse suhtes, mis on juba aset leidnud.“

(b) Artikkel 4 asendatakse järgmisega:

„Artikkel 4

16. Kui ÜRO Julgeolekunõukogu resolutsiooni 1521 (2003) lõikega 21 asutatud komitee on need meetmed eelnevalt heaks kiitnud, ning erandina käesoleva määruse artiklist 2, võib teenuseosutaja asukohaliikmesriigi pädev asutus, mis määratletud I lisas loetletud veebilehel, lubada tehnilise abi andmist seoses:

(a) relvade ja nendega seotud materjalidega, mis on ette nähtud üksnes Libeeria relvajõudude ja politsei rahvusvahelise väljaõppe ja reformi programmi toetuseks ja sellele kasutamiseks;

(b) mittesurmava sõjavarustusega, mis on ette nähtud üksnes humanitaar- või kaitseotstarbel kasutamiseks; või

(c) relvade ja laskemoonaga, mis on mõeldud kasutamiseks nendele Libeeria valitsuse armee- ja politseijõudude liikmetele, keda on põhjalikult kontrollitud ja kes on saanud väljaõppe alates 2003. aasta oktoobrist, kui ÜRO missiooni Libeerias alustati.

ÜRO Julgeolekunõukogu resolutsiooni 1521 (2003) lõikega 21 asutatud komitee heakskiit saadakse teenuseosutaja asukohaliikmesriigi pädeva asutuse kaudu, mis on määratletud I lisas loetletud veebilehel.

Asjaomase liikmesriigi valitsus ja Libeeria valitsus teevad ÜRO Julgeolekunõukogu resolutsiooni 1521 (2003) lõikega 21 asutatud komiteele ühise taotluse punktis c osutatud relvade ja laskemoonaga seotud tehnilise abi heakskiitmiseks.

17. Luba ei anta tegevuse suhtes, mis on juba aset leidnud.“

(c) Lisatakse artikkel 8a.

"Artikkel 8a

18. Liikmesriigid määravad käesolevas määruses osutatud pädevad asutused ja annavad nende kohta teavet I lisas loetletud veebilehtedel või nende veebilehtede kaudu.

19. Liikmesriigid teatavad oma pädevatest asutustest komisjonile kohe pärast käesoleva määruse jõustumist ning annavad teada nendega seotud edaspidistest muudatustest."

Artikkel 2

Määruse (EÜ) nr 234/2004 I lisa asendatakse käesoleva määruse I lisaga.

Artikkel 3

Käesolev määrus jõustub järgmisel päeval pärast selle avaldamist Euroopa Liidu Teatajas . Seda kohaldatakse alates 21. detsembrist 2006.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, […]

Nõukogu nimel

eesistuja

I LISA

Veebilehed, mis sisaldavad teavet artiklites 3 ja 4 osutatud pädevate asutuste kohta, ja aadress teatiste saatmiseks Euroopa Komisjonile

(täidavad liikmesriigid)

BELGIA

BULGAARIA

TŠEHHI

TAANI

SAKSAMAA

EESTI

KREEKA

HISPAANIA

PRANTSUSMAA

IIRIMAA

ITAALIA

KÜPROS

LÄTI

LEEDU

LUKSEMBURG

UNGARI

MALTA

MADALMAAD

AUSTRIA

POOLA

PORTUGAL

RUMEENIA

SLOVEENIA

SLOVAKKIA

SOOME

ROOTSI

ÜHENDKUNINGRIIK

Aadress teatiste saatmiseks Euroopa Komisjonile:

European Commission

DG External Relations

Directorate A. Crisis Platform and Policy Coordination in CFSP

Unit A.2. Crisis Management and Conflict Prevention

CHAR 12/106

B-1049 Bruxelles/Brussel (Belgia)

E-post: relex-sanctions@ec.europa.eu

Tel: (32 2) 295 55 85, 296 61 33

Faks: (32 2) 299 08 73

[1] ELT L 41, 13.2.2007, lk 17.

[2] ELT L 40, 12.2.2004, lk 35. Ühist seisukohta on muudetud ühise seisukohaga 2004/902/ÜVJP (ELT L 379, 24.12.2004, lk 113).

[3] ELT L 19, 24.1.2006, lk 38.

[4] ELT L 201, 25.7.2006, lk 36.

[5] ELT L 40, 12.2.2004, lk 1. Määrust on viimati muudetud määrusega (EÜ) nr […]2007 (ELT L […], [..].6.2007, lk [..]).